CELEX: 32019D1105(01)
Language: sk
Date: 2019-10-30 00:00:00
Title: Rozhodnutie Komisie z 30. októbra 2019 o zaslaní oznámenia Ekvádorskej republike o možnosti jej identifikácie ako nespolupracujúcej tretej krajiny v boji proti nezákonnému, nenahlásenému a neregulovanému rybolovu2019/C 373/04

5.11.2019   
               
               
                  SK
               
               
                  Úradný vestník Európskej únie
               
               
                  C 373/4
               
            
         ROZHODNUTIE KOMISIE
         z 30. októbra 2019
         o zaslaní oznámenia Ekvádorskej republike o možnosti jej identifikácie ako nespolupracujúcej tretej krajiny v boji proti nezákonnému, nenahlásenému a neregulovanému rybolovu
         (2019/C 373/04)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho článok 32,
         keďže:
         1.   ÚVOD
         
         
                     (1)
                  
                  
                     Nariadením (ES) č. 1005/2008 (nariadenie o NNN rybolove) bol zriadený systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.
                  
               
                     (2)
                  
                  
                     V kapitole VI nariadenia o NNN rybolove sa stanovuje postup identifikácie nespolupracujúcich tretích krajín, kroky voči takýmto krajinám, vytvorenie zoznamu takýchto krajín, vyradenie krajiny z tohto zoznamu, uverejnenie tohto zoznamu a akékoľvek mimoriadne opatrenia.
                  
               
                     (3)
                  
                  
                     Podľa článku 31 nariadenia o NNN rybolove má Komisia identifikovať tretie krajiny, ktoré považuje za krajiny nespolupracujúce v boji proti NNN rybolovu. Tretia krajina sa má identifikovať ako nespolupracujúca krajina vtedy, ak si neplní záväzky, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.
                  
               
                     (4)
                  
                  
                     Pred identifikáciou tretích krajín ako nespolupracujúcich tretích krajín v súlade s článkom 31 nariadenia o NNN rybolove má Komisia v súlade s článkom 32 uvedeného nariadenia zaslať daným tretím krajinám oznámenie o možnosti ich identifikácie ako nespolupracujúcich krajín. Takéto oznámenie má predbežnú povahu. Uvedené oznámenie sa má zakladať na kritériách stanovených v článku 31 nariadenia o NNN rybolove. Komisia má zároveň podniknúť voči tretím krajinám, ktorým zasiela oznámenie, všetky kroky uvedené v článku 32 nariadenia o NNN rybolove. Komisia by v oznámení mala uviesť predovšetkým hlavné skutočnosti a dôvody, z ktorých táto identifikácia vychádza, poskytnúť týmto krajinám možnosť reagovať a predložiť dôkazy, ktoré túto identifikáciu vyvracajú, alebo prípadne aj akčný plán na zlepšenie situácie a opatrenia prijaté na jej nápravu. Komisia má tretím krajinám, ktorým zasiela oznámenie, poskytnúť dostatočný čas na to, aby mohli na oznámenie reagovať, ako aj primeranú lehotu na nápravu situácie.
                  
               
                     (5)
                  
                  
                     Identifikácia tretej krajiny ako nespolupracujúcej podľa článku 31 nariadenia o NNN rybolove sa má zakladať na preskúmaní všetkých informácií podľa článku 31 ods. 2 daného nariadenia.
                  
               
                     (6)
                  
                  
                     V súlade s článkom 33 nariadenia o NNN rybolove má Rada vytvoriť zoznam nespolupracujúcich tretích krajín. Na tieto krajiny sa vzťahujú opatrenia uvedené okrem iného v článku 38 nariadenia o NNN rybolove.
                  
               
                     (7)
                  
                  
                     Podľa článku 20 ods. 1 nariadenia o NNN rybolove je prijatie osvedčení o úlovku potvrdených tretím vlajkovým štátom podmienené tým, že Komisia dostala od príslušného vlajkového štátu oznámenie o zavedení opatrení na vykonávanie, kontrolu a vynucovanie zákonov, iných právnych predpisov a opatrení v oblasti ochrany a riadenia, ktoré musia jeho rybárske plavidlá dodržiavať.
                  
               
                     (8)
                  
                  
                     Podľa článku 20 ods. 4 nariadenia o NNN rybolove má Komisia administratívne spolupracovať s tretími krajinami v oblastiach týkajúcich sa vykonávania ustanovení uvedeného nariadenia o osvedčovaní úlovkov.
                  
               2.   POSTUP VOČI EKVÁDORSKEJ REPUBLIKE
         
         
                     (9)
                  
                  
                     Oznámenie vlajkového štátu Ekvádorská republika (ďalej len „Ekvádor“) bolo doručené Komisii v súlade s článkom 20 nariadenia o NNN rybolove 22. júla 2009.
                  
               
                     (10)
                  
                  
                     V nadväznosti na toto oznámenie iniciovala Komisia administratívnu spoluprácu s ekvádorskými orgánmi v zmysle článku 20 ods. 4 nariadenia o NNN rybolove. Táto spolupráca sa týkala otázok týkajúcich sa vykonávania systému Európskej únie na vydávanie osvedčení o úlovku a vnútroštátnych opatrení zavedených na vykonávanie, kontrolu, obnovu a presadzovanie právneho rámca v oblasti rybolovu a platných opatrení na ochranu a riadenie. Jej súčasťou bola výmena ústnych a písomných pripomienok, ako aj päť návštev Ekvádoru v čase medzi 30. januárom a 6. februárom 2014, 22. a 24. septembrom 2015, 11. a 15. decembrom 2017, 12. a 16. novembrom 2018 a 17. a 21. júnom 2019, počas ktorých Komisia vyžiadala a overila všetky informácie, ktoré považovala za potrebné, pokiaľ ide o opatrenia, ktoré Ekvádor prijal na splnenie svojich záväzkov v boji proti NNN rybolovu. Delegácia z Ekvádoru tiež 2. júla 2015 navštívila GR MARE.
                  
               
                     (11)
                  
                  
                     Ekvádor je členom Medziamerickej komisie pre tropické tuniaky (IATTC) a Regionálnej organizácie pre riadenie rybárstva v južnom Tichom oceáne (SPRFMO), ktorá je spolupracujúcim nečlenom Komisie pre rybolov v západnom a strednom Tichom oceáne (WCFPC) a nezmluvnou stranou, ktorá sa dobrovoľne zúčastňuje na systéme dokumentácie výlovu Komisie pre zachovanie živých antarktických morských zdrojov (CCAMLR). Ekvádor ratifikoval Dohovor Organizácie Spojených národov o morskom práve (UNCLOS) z roku 1982 (2), dohodu Organizácie Spojených národov o populáciách rýb (UNFSA) (3) a dohodu o opatreniach prístavných štátov (PSMA) (4).
                  
               
                     (12)
                  
                  
                     Na vyhodnotenie toho, ako si Ekvádor plní medzinárodné záväzky ako vlajkový, prístavný, pobrežný alebo trhový štát, ktoré mu vyplývajú z medzinárodných dohôd uvedených v odôvodnení (11)a ktoré boli stanovené príslušnými regionálnymi organizáciami pre riadenie rybárstva (RFMO), si Komisia vyžiadala, zhromaždila a zanalyzovala všetky nevyhnutné informácie potrebné na tento účel.
                  
               3.   MOŽNOSŤ IDENTIFIKÁCIE EKVÁDORU AKO NESPOLUPRACUJÚCEJ TRETEJ KRAJINY
         
         
                     (13)
                  
                  
                     Na základe článku 31 ods. 3 nariadenia o NNN rybolove Komisia preskúmala záväzky Ekvádoru ako vlajkového, prístavného, pobrežného alebo trhového štátu. Na účely tohto preskúmania Komisia zohľadnila kritériá uvedené v článku 31 ods. 4 až 7 nariadenia o NNN rybolove.
                  
               3.1.   Opatrenia prijaté v súvislosti s opakovaným výskytom NNN rybolovných činností a obchodných tokov súvisiacich s NNN rybolovom (článok 31 ods. 4 nariadenia o NNN rybolove)
         
         
                     (14)
                  
                  
                     V súlade s článkom 31 ods. 4 písm. a) Komisia analyzovala opatrenia, ktoré Ekvádor prijal vo vzťahu k prípadnému opakovanému NNN rybolovu, ktorý vykonávajú alebo podporujú rybárske plavidlá plaviace sa pod jeho vlajkou, jeho štátni príslušníci alebo rybárske plavidlá pôsobiace v jeho morských vodách alebo využívajúce jeho prístavy.
                  
               
                     (15)
                  
                  
                     Z informácií, ktoré zhromaždila Komisia, vyplynulo, že v roku 2017 bolo v oblasti dohovoru IATTC najmenej 24 plavidiel na lov lovnou šnúrou s celkovou dĺžkou nad 23 metrov loviacich druhy, na ktoré sa vzťahuje dohovor IATTC, pričom tieto plavidlá neboli v regionálnom registri plavidiel IATTC. Hoci ekvádorské orgány následne oznámili, že toto porušenie rezolúcií IATTC C-11-05 a C-14-01 (následne nahradených rezolúciou C-18-06), ktoré by podľa rezolúcie C-15-01 mohlo viesť k zaradeniu plavidiel do zoznamu plavidiel vykonávajúcich NNN rybolov, sa už vyriešilo a že všetky príslušné plavidlá boli pridané do regionálneho registra plavidiel IATTC, v roku 2019 Komisia opäť zistila podobný prípad.
                  
               
                     (16)
                  
                  
                     Informácie, ktoré zhromaždila Komisia, viedli aj k identifikácii dvoch plavidiel na lov kalmárov, ktoré sa v roku 2015 a na začiatku roku 2016 zapájali do rybolovných činností v oblasti dohovoru SPRFMO, ale v tom čase neboli uvedené v registri plavidiel s povolením loviť v oblasti dohovoru SPRFMO vedenom organizáciou SPRFMO. Hoci ekvádorské orgány uznali, že išlo o nezákonné činnosti, v júni 2019 ešte stále nedošlo k žiadnemu konaniu o uložení sankcií proti prevádzkovateľovi týchto dvoch plavidiel.
                  
               
                     (17)
                  
                  
                     Počas návštev krajiny Komisia takisto zistila rôzne prípady ekvádorských plavidiel, ktoré lovia vo vodách pod právomocou tretích krajín. V takýchto prípadoch ekvádorské orgány neboli schopné potvrdiť, či príslušná krajina riadne oprávnila príslušné plavidlá loviť v jej vodách. Ten istý problém sa objavil aj počas návštevy uskutočnenej v roku 2019. Napriek tomu, že opísaná situácia sa opakovala, ekvádorské orgány nezaviedli vhodné mechanizmy spolupráce s tretími krajinami, v ktorých ekvádorská flotila pôsobí. Súčasná dohoda o spolupráci so susednou krajinou nestanovuje výmenu informácií o licenciách na rybolov a dohoda s inou susediacou krajinou sa stále pripravuje. Počas poslednej návštevy v Ekvádore nemohli orgány poskytnúť ani informácie o opatreniach prijatých v nadväznosti na prípad identifikovaný v roku 2017.
                  
               
                     (18)
                  
                  
                     Na rozdiel od bodov 36 a 42 Medzinárodného akčného plánu na zabraňovanie nezákonnému, nenahlásenému a neregulovanému rybolovu, odrádzanie od neho a jeho odstraňovanie (IPOA-IUU) (5), postupy zavedené pred registráciou rybárskeho plavidla nevyžadujú komplexné overenie histórie plavidla a obmedzujú sa na overenie zoznamov plavidiel vykonávajúcich NNN rybolov zostavených organizáciami RFMO. Komisia zhromaždila vhodné dôkazy o tom, že aspoň jedno plavidlo s problematickou históriou dodržiavania predpisov bolo zaregistrované v Ekvádore a v roku 2017 sa vyhlo kontrole orgánov, ktoré ho nedokázali lokalizovať. Následné výmeny informácií tiež ukázali, že v dôsledku súčasných platných právnych predpisov neboli ekvádorské orgány doteraz schopné zrušiť registráciu daného plavidla a uložiť dostatočne prísne sankcie.
                  
               
                     (19)
                  
                  
                     Z dôkazov, ktoré Komisia získala, teda vyplýva, že osobitné nedostatky, ktoré boli ekvádorským orgánom oznámené počas návštev v rokoch 2017 a 2018 a ktorých výsledkom sú prípadné alebo potvrdené činnosti NNN rybolovu, sú v roku 2019 stále nedostatočne vyriešené.
                  
               
                     (20)
                  
                  
                     Vzhľadom na informácie uvedené v odôvodneniach (15), (16), (17), (18) a (19) dospela Komisia k záveru, že Ekvádor si nesplnil povinnosť vlajkového štátu zabrániť svojim plavidlám v NNN rybolove na šírom mori alebo vo vodách tretích krajín. Ide o porušenie článku 94 ods. 1 a 2 dohovoru UNCLOS, podľa ktorého každý štát musí zabezpečiť účinný výkon právomoci a kontroly nad plavidlami plaviacimi sa pod jeho vlajkou. Nie je v súlade ani s bodom 24 IPOA-IUU Organizácie OSN pre výživu a poľnohospodárstvo (FAO), v ktorom sa stanovuje povinnosť vykonávať komplexnú a účinnú kontrolu rybolovných činností.
                  
               
                     (21)
                  
                  
                     Podľa článku 31 ods. 4 písm. b) nariadenia o NNN rybolove Komisia preskúmala aj opatrenia, ktoré Ekvádor prijal v súvislosti s prístupom produktov rybolovu pochádzajúcich z NNN rybolovu na jeho trh a s následnými obchodnými tokmi.
                  
               
                     (22)
                  
                  
                     Komisia analyzovala dokumentáciu a ďalšie informácie týkajúce sa postupov monitorovania a kontroly a domnieva sa, že Ekvádor nedokáže zaručiť, že ryby a produkty rybolovu prichádzajúce na jeho trh a do spracovateľských závodov nepochádzajú z NNN rybolovu. Ekvádorské orgány neboli schopné preukázať, že zbierajú a overujú všetky informácie potrebné na kontrolu legálneho pôvodu rýb, ktoré prichádzajú na ich trh alebo sú určené pre iné trhy.
                  
               
                     (23)
                  
                  
                     Zistenia, ku ktorým sa dospelo počas návštev, spochybňujú najmä úroveň kontroly, ktorú ekvádorské orgány vykonávajú v spracovateľských závodoch. V roku 2017 Komisia zistila výrazné nezrovnalosti v informáciách, ktoré uvádzal jeden spracovateľský závod. Číselné údaje, ktoré tento spracovateľský závod uvádzal, však boli schválené bez toho, aby ich ekvádorské orgány ďalej overili, a až na základe zásahu Komisie sa vykonali dodatočné overenia, ktoré viedli k potvrdeniu závažného nahlasovania nepravdivých informácií zo strany tohto spracovateľského závodu. V roku 2018 Komisia zistila aj šarže rýb v chladiarenskom sklade spracovateľského závodu, zatiaľ čo Ekvádorský úrad pre rybárstvo o týchto šaržiach nebol informovaný.
                  
               
                     (24)
                  
                  
                     Informácie získané od ekvádorských orgánov takisto smerujú k záveru, že kontroly dodávok spracovateľských závodov sú stále založené na náhodnom výbere vzoriek, a nie na scenároch vysokého rizika.
                  
               
                     (25)
                  
                  
                     V rámci prípravy na návštevu danej krajiny Európska agentúra pre kontrolu rybárstva preskúmala vzorky osvedčení o úlovku a vyhlásení o spracovaní s pôvodom z Ekvádoru. Všetky tieto analýzy odhalili chyby vo validácii osvedčení o úlovku, ktoré vyplývajú z povrchného overovania informácií poskytnutých prevádzkovateľmi v týchto dokumentoch, pričom ekvádorské orgány tieto chyby uznali. Z najnovšej analýzy vykonanej v roku 2019 takisto vyplynulo, že ekvádorské orgány schválili vyhlásenia o spracovaní týkajúce sa spracovania množstiev rýb, ktoré boli vyššie ako sa uvádzalo v sprievodných osvedčeniach o úlovku.
                  
               
                     (26)
                  
                  
                     Informácie opísané odôvodneniach 22, 23, 24 a 25 tomto oddiele preukazujú, že produkty rybolovu vyložené, spracované v Ekvádore alebo obchodované cez Ekvádor nie sú v súlade s pravidlami udržateľného postupu po výlove uvedenými v článku 11 kódexu pravidiel FAO. Okrem toho Ekvádor nezaviedol pravidlá na zabezpečenie vysledovateľnosti rýb alebo produktov rybolovu prostredníctvom trhu v súlade s bodmi 67 až 69 a 71 až 72 IPOA-IUU.
                  
               
                     (27)
                  
                  
                     Vzhľadom na dôvody uvedené v tomto oddiele a na základe všetkých skutočností, ktoré zhromaždila Komisia, ako aj všetkých vyhlásení príslušných ekvádorských orgánov existujú podľa článku 31 ods. 3 a ods. 4 písm. a) a b) nariadenia o NNN rybolove jasné náznaky, že Ekvádor si neplní povinnosti, ktoré mu ako vlajkovému, prístavnému, pobrežnému a trhovému štátu vyplývajú z medzinárodného práva, pokiaľ ide o NNN rybolov uskutočňovaný alebo podporovaný rybárskymi plavidlami plaviacimi sa pod jeho vlajkou alebo jeho štátnymi príslušníkmi, a že nezabraňuje prístupu produktov rybolovu pochádzajúcich z NNN rybolovu na svoj trh.
                  
               3.2.   Nedostatočná spolupráca a presadzovanie právnych predpisov (článok 31 ods. 5 nariadenia o NNN rybolove)
         
         
                     (28)
                  
                  
                     Podľa článku 31 ods. 5 písm. a) nariadenia o NNN rybolove Komisia zanalyzovala svoju spoluprácu s Ekvádorom s cieľom zistiť, či orgány účinne spolupracovali pri zodpovedaní otázok, poskytovaní spätnej väzby alebo vyšetrovaní záležitosti týkajúcich sa NNN rybolovu a súvisiacich činností.
                  
               
                     (29)
                  
                  
                     Zatiaľ čo ekvádorské orgány vo všeobecnosti spolupracovali pri poskytovaní odpovedí a poskytovaní spätnej väzby k žiadostiam o informácie, pri rôznych príležitostiach sa v súvislosti s otázkami, na ktoré upozornila Komisia, vykonali len obmedzené následné opatrenia. Komisia napríklad nedostala jasné a komplexné vysvetlenia výrazných rozdielov, ktoré zistila medzi množstvom rýb vyložených plavidlami na lov vakovou sieťou a prepravnou kapacitou a objemom nákladového priestoru nahlásenými IATTC, pričom prepravná kapacita a objem nákladového priestoru sú prvky, ktoré IATTC používa na riadenie rybolovnej kapacity vo východnej časti Tichého oceánu, čo zahŕňa aj 72-dňový ročný zákaz rybolovu, ktorý sa uplatňuje na plavidlá s prepravnou kapacitou viac ako 182 metrických ton.
                  
               
                     (30)
                  
                  
                     Ako sa zdôrazňuje v odôvodneniach 15, 16, 17 a 25, chýba aj kontinuita a konzistentnosť úsilia riešiť zistené nedostatky.
                  
               
                     (31)
                  
                  
                     V súlade s článkom 31 ods. 5 písm. b) Komisia preskúmala existujúce vynucovacie opatrenia na zabraňovanie NNN rybolovu, odrádzanie od neho a jeho odstránenie v Ekvádore.
                  
               
                     (32)
                  
                  
                     Súčasný sankčný systém je založený na zákone o rybárstve, ktorý bol prijatý v roku 1974 a doplnený v roku 2016 vyhláškou č. 852. Sankcie uvedené vo vyhláške č. 852, ktoré boli pôvodne určené na odstránenie nedostatkov v zákone o rybárstve z roku 1974, sa od nadobudnutia účinnosti tejto vyhlášky len zriedkakedy uplatňovali.
                  
               
                     (33)
                  
                  
                     V dôsledku toho sa sankčný systém naďalej zakladá na slabom a zastaranom právnom rámci, ktorý neobsahuje vymedzenie pojmu rybolovu NNN, a stanovuje sa v ňom úroveň sankcií, ktorá nezabezpečuje ich odrádzajúci účinok. Maximálna pokuta uložená v Ekvádore pre priemyselné plavidlá v roku 2018 neprekročila, bez ohľadu na závažnosť porušenia a hodnotu dotknutých produktov rybolovu, 4 500 USD. Ekvádorské orgány okrem toho uznali aj to, že pri vymáhaní pokút čelia právnym a praktickým problémom a ťažkopádne administratívne postupy často vedú k praktickej nemožnosti riešiť prípady opakovaného porušenia. Informácie, ktoré poskytli ekvádorské orgány, takisto naznačujú nerovný prístup pri uplatňovaní sankcií, najmä pokiaľ ide o konfiškáciu nezákonného úlovku.
                  
               
                     (34)
                  
                  
                     Okrem toho nadobudnutie účinnosti nového zákona o rybárstve a revízia sankčného systému sa od roku 2015 opakovane odkladajú.
                  
               
                     (35)
                  
                  
                     V dôsledku toho súčasný sankčný systém nerieši bod 16 IPOA-IUU, v ktorom sa uvádza, že vnútroštátne právne predpisy by sa mali zaoberať NNN rybolovom, ani bod 21, v ktorom sa uvádza, že štáty by mali zabezpečiť, aby sankcie za NNN rybolov vykonávaný plavidlami a v čo najväčšej miere štátnymi príslušníkmi v ich právomoci, boli dostatočne prísne na to, aby páchateľov pripravili o výhody získané z takéhoto rybolovu.
                  
               
                     (36)
                  
                  
                     Na základe zhromaždených informácií o právnom rámci a konaní o uložení sankcií dospela Komisia k záveru, že Ekvádor neuplatňuje článok 19 ods. 2 dohody UNFSA, v ktorom sa uvádza, že sankcie musia byť dostatočne prísne na to, aby zabezpečili dodržiavanie predpisov a odrádzali od ich porušovania, ako aj pripravili páchateľov o výhody vyplývajúce z ich nezákonných činností.
                  
               
                     (37)
                  
                  
                     V súlade s článkom 31 ods. 5 písm. c) Komisia preskúmala rozsah a závažnosť posudzovaných prejavov NNN rybolovu.
                  
               
                     (38)
                  
                  
                     Návštevy, ktoré vykonala Komisia, odhalili vážne a opakujúce sa problémy pri kontrole plavidiel a rýb spracovaných v krajine, ako sa uvádza najmä v odôvodneniach 15, 16, 17, 18, 23 a 24. Výsledkom týchto problémov je to značné riziko, že existujú veľké objemy rýb pochádzajúce z NNN rybolovu, s ktorými sa v Ekvádore obchoduje alebo ktoré sa tam spracúvajú.
                  
               
                     (39)
                  
                  
                     Je potrebné zmieniť sa aj o tom, že Ekvádor bol uvedený aj v správe Národného úradu pre morský rybolov Spojených štátov amerických za rok 2017 (6) ako krajina, ktorej plavidlá vykonávajú NNN rybolov. Zistilo sa najmä, že 25 plavidiel Ekvádoru konalo v rokoch 2014 a 2015 v rozpore s rezolúciami IATTC. V správe sa uvádza, že viaceré z plavidiel opakovane konali v rozpore s uvedenými rezolúciami už v roku 2015 a predchádzajúcom kole zisťovania. Okrem toho Komisia zhromaždila dôkazy o tom, že Ekvádor viedol voči niektorým plavidlám konanie o porušení právnych predpisov aj rokoch 2018 a 2019.
                  
               
                     (40)
                  
                  
                     Vzhľadom na dôvody uvedené v tomto oddiele a na základe všetkých skutočností zistených Komisiou, ako aj všetkých vyhlásení ekvádorských orgánov, existujú podľa článku 31 ods. 3 a 5 nariadenia o NNN rybolove jasné náznaky, že Ekvádor si neplní záväzky, ktoré mu vyplývajú z medzinárodného práva v oblasti spolupráce a presadzovania právnych predpisov.
                  
               3.3.   Nedodržiavanie medzinárodných dohôd (článok 31 ods. 6 nariadenia o NNN rybolove)
         
         
                     (41)
                  
                  
                     V súlade s článkom 31 ods. 6 písm. a) a b) nariadenia o NNN rybolove Komisia analyzovala ratifikáciu alebo účasť Ekvádoru na príslušných medzinárodných dohodách o rybolove, ako aj jeho štatút ako zmluvnej strany regionálnych organizácií pre riadenie rybárstva alebo jeho súhlas s uplatňovaním nimi prijatých opatrení.
                  
               
                     (42)
                  
                  
                     Ekvádor v roku 2012 ratifikoval dohovor UNCLOS a v roku 2016 Dohodu o uplatňovaní ustanovení Dohovoru z 10. decembra 1982 o ochrane a využívaní transzonálnych populácií rýb a populácií rýb migrujúcich na veľké vzdialenosti (UNFSA). Ekvádor tiež v roku 2019 pristúpil k dohode FAO o opatreniach prístavných štátov z roku 2009 (PSMA).
                  
               
                     (43)
                  
                  
                     Súčasný vnútroštátny právny rámec však komplexné vykonávanie PSMA nestanovuje. Ekvádorské orgány uviedli, že neexistuje žiadny zákonne stanovený mechanizmus na zabezpečenie kontroly prekládok v prístavoch.
                  
               
                     (44)
                  
                  
                     Z informácií, ktoré zhromaždila Komisia, tiež vyplýva, že konanie o uložení sankcií za závažné porušenie predpisov (uskutočnenie rybárskeho výjazdu počas každoročného zákazu rybolovu stanoveného IATTC) bolo iniciované viac ako 17 mesiacov po porušení, zatiaľ čo v článku 19 ods. 1 písm. b) dohody UNFSA sa vyžaduje, aby štáty okamžite a v plnom rozsahu vyšetrili akékoľvek údajné porušenie subregionálnych alebo regionálnych ochranných a riadiacich opatrení.
                  
               
                     (45)
                  
                  
                     V súlade s článkom 31 ods. 6 písm. c) Komisia analyzovala akékoľvek konanie alebo opomenutie zo strany dotknutej tretej krajiny, ktoré mohlo oslabiť účinnosť platných zákonov, iných právnych predpisov alebo medzinárodných ochranných a riadiacich opatrení.
                  
               
                     (46)
                  
                  
                     Ako sa uvádza v odôvodnení 11, Ekvádor je členom komisie IATTC a organizácie SPRFMO, spolupracujúcim nečlenom komisie WCPFC a nezmluvnou stranou, ktorá sa dobrovoľne zúčastňuje na systéme dokumentácie výlovu CCAMLR.
                  
               
                     (47)
                  
                  
                     Ako sa uvádza v odôvodneniach 15 a 16, v posledných rokoch bolo v prevádzke niekoľko plavidiel bez toho, aby boli riadne zaregistrované v príslušných RFMO. Toto viedlo k tomu, že tieto plavidlá vykonávali nezákonný a nenahlásený rybolov.
                  
               
                     (48)
                  
                  
                     Ako sa uvádza v odôvodneniach 33 a 39, nepresadzovanie odrádzajúcich sankcií viedlo tiež k recidíve zo strany ekvádorských plavidiel pôsobiacich v oblasti IATTC, a teda aj k ďalším porušeniam ochranných a riadiacich opatrení prijatých touto organizáciou.
                  
               
                     (49)
                  
                  
                     Absencia štruktúrovanej a na riziku založenej stratégie pre riadenie inšpekčných činností má za následok aj neschopnosť zabezpečiť, aby sa riešili hlavné riziká nedodržiavania právnych predpisov, ako sa zdôrazňuje napríklad v odôvodnení 23.
                  
               
                     (50)
                  
                  
                     Vzhľadom na dôvody uvedené v tomto oddiele a na základe všetkých faktov, ktoré Komisia zhromaždila, ako aj všetkých vyhlásení ekvádorských orgánov existujú podľa článku 31 ods. 3 a 6 nariadenia o NNN rybolove jasné náznaky, že Ekvádor si neplní žiadne záväzky, ktoré mu vyplývajú z medzinárodného práva, pokiaľ ide o medzinárodné pravidlá, právne predpisy a ochranné a riadiace opatrenia.
                  
               3.4.   Osobitné prekážky rozvojových krajín (článok 31 ods. 7 nariadenia o NNN rybolove)
         
         
                     (51)
                  
                  
                     Podľa indexu ľudského rozvoja Organizácie Spojených národov (UNHDI) (7) sa Ekvádor v roku 2017 považoval za krajinu s vysokým ľudským rozvojom (86. miesto zo 189 krajín) (8).
                  
               
                     (52)
                  
                  
                     Vzhľadom na uvedené umiestnenie v rebríčku UNHDI a zistenia návštev v rokoch 2017 až 2019 nič nenasvedčuje tomu, že by neschopnosť Ekvádoru plniť si povinnosti podľa medzinárodného práva bol zapríčinená nízkym stupňom rozvoja. Neexistujú žiadne konkrétne dôkazy, na základe ktorých by bolo možné nedostatky právneho rámca a systémov monitorovania, kontroly, dohľadu a vysledovateľnosti uviesť do súvisu s nedostatočnou kapacitou a infraštruktúrou. Na žiadosť Ekvádoru o podporu pri revízii svojho právneho rámca v oblasti rybolovu reagovala Komisia kladne.
                  
               
                     (53)
                  
                  
                     So zreteľom na situáciu vysvetlenú v tomto oddiele a na základe všetkých skutočností zistených Komisiou, ako aj všetkých vyhlásení dotknutej krajiny existujú podľa článku 31 ods. 7 nariadenia o NNN rybolove jasné náznaky, že stupeň rozvoja a celková výkonnosť Ekvádora nie sú z hľadiska riadenia rybárstva oslabené stupňom jeho rozvoja.
                  
               4.   ZÁVERY TÝKAJÚCE MOŽNEJ IDENTIFIKÁCIE TRETEJ KRAJINY AKO NESPOLUPRACUJÚCEJ
         
         
                     (54)
                  
                  
                     So zreteľom na dosiahnuté závery v súvislosti s neschopnosťou Ekvádoru plniť si záväzky, ktoré mu ako vlajkovému, prístavnému, pobrežnému alebo trhovému štátu vyplývajú z medzinárodného práva, a prijať opatrenia na zabraňovanie NNN rybolovu, na odrádzanie od neho a jeho odstraňovanie, by sa malo Ekvádoru zaslať oznámenie v súlade s článkom 32 nariadenia o NNN rybolove o možnosti jeho identifikácie ako krajiny, ktorú Komisia považuje za nespolupracujúcu tretiu krajinu v boji proti NNN rybolovu.
                  
               
                     (55)
                  
                  
                     Komisia by takisto mala voči Ekvádoru podniknúť všetky kroky uvedené v článku 32 nariadenia o NNN rybolove. V záujme riadneho úradného postupu je potrebné stanoviť lehotu, v rámci ktorej môže uvedená krajina na oznámenie písomne odpovedať a danú situáciu napraviť.
                  
               
                     (56)
                  
                  
                     V oznámení určenom Ekvádoru o možnosti jeho identifikácie ako krajiny, ktorú Komisia považuje za nespolupracujúcu tretiu krajinu na účely tohto rozhodnutia, sa nevylučuje ani z neho automaticky nevyplýva žiadne z následných opatrení prijatých Komisiou alebo Radou na účely identifikácie nespolupracujúcich krajín a zostavenia ich zoznamu,
                  
               SA ROZHODLA TAKTO:
         
            Jediný článok
            Ekvádoru sa oznamuje, že ho Komisia môže identifikovať ako nespolupracujúcu tretiu krajinu v boji proti nezákonnému, nenahlásenému a neregulovanému rybolovu.
         
         
            V Bruseli 30. októbra 2019
            
               
                  Za Komisiu
               
               Karmenu VELLA
               
                  člen Komisie
               
            
         
         
            (1)  Ú. v. EÚ L 286, 29.10.2008, s. 1.
         
            (2)  https://treaties.un.org/.
         
            (3)  https://www.un.org/depts/los/convention_agreements/convention_overview_fish_stocks.htm
         
            (4)  http://www.fao.org/port-state-measures/background/parties-psma/en/.
         
            (5)  Medzinárodný akčný plán na zabraňovanie nezákonnému, nenahlásenému a neregulovanému rybolovu, odrádzanie od neho a jeho odstraňovanie, Organizácia OSN pre výživu a poľnohospodárstvo, 2001.
         
            (6)  https://www.fisheries.noaa.gov/international-affairs/identification-iuu-fishing-activities#magnuson-stevens-reauthorization-act-biennial-reports-to-congress.
         
            (7)  Zdroj informácií: http://hdr.undp.org/en/data.
         
            (8)  http://hdr.undp.org/sites/all/themes/hdr_theme/country-notes/ECU.pdf.